FI Euroopan unionin virallinen lehti CE 88/84

(2004/C 88 E/0091)

KIRJALLINEN KYSYMYS E-2392/03

esittäjä(t): Anna Karamanou (PSE) komissiolle

(21. heinäkuuta 2003)

Aihe: Semsiye Allakin kivittäminen Yalimin kylässä Turkissa

Kansainvälisessä lehdistössä hiljattain ilmestyneiden lukuisten artikkeleiden mukaan 35-vuotiaan Semsiye Allakin perhe kivitti hänet Turkin Yalimin kurdikylässä. Nainen tuli raskaaksi sen jälkeen, kun naimisissa oleva mies raiskasi hänet. Hän kuoli 7 kuukautta kivityksen jälkeen yksin ja hylättynä sairaalassa, ja hänen perheensä tappoi raiskaajan ”oman käden oikeudella”.

Tämä kauhistuttava tapaus osoittaa jälleen kerran, millaisia traagisia seurauksia voi olla sukupuoleen perustuvasta syrjinnästä, joka johtuu uskonnollisesta suvaitsemattomuudesta ja kiihkomielisyydestä. On myös tarpeellista ryhtyä välittömästi konkreettisiin toimiin tällaista väkivaltaa ja naisiin kohdistuvia nöyryyttäviä rangaistuskeinoja vastaan, sillä niillä rikotaan järjestelmällisesti naisten ihmisoikeuksia, ja ne aiheuttavat hyvin usein naisen kuoleman. Näitä kunniarikoksia on käsiteltävä poliittisesti, ja ne on lopetettava nykyajan Turkissa, joka juuri neuvottelee EU:hun liittymisestä.

Voiko komissio ilmoittaa, aikooko se painostaa Turkin hallitusta, jotta se ottaisi käyttöön tiukan lainsäädännön, jonka perustella tällaiset rikokset ja oikeuden omiin käsiin ottaminen tehdään rangaistavaksi ja syylliset saatetaan tuomioistuimen käsiteltäväksi? Aikooko komissio puuttua asiaan ihmisoikeuksien turvaamiseksi ja naisiin kohdistuvan halveksunnan, väkivallan ja syrjinnän lopettamiseksi?

Günter Verheugenin komission puolesta antama vastaus

(4. syyskuuta 2003)

Komissio on tietoinen kansainvälisessä lehdistössä ilmestyneistä artikkeleista, jotka käsittelevät arvoisan parlamentin jäsenen mainitsemaa tapausta.

Ehdokasmaana Turkki on sitoutunut noudattamaan Kööpenhaminassa vahvistettuja jäsenyyden poliittisia arviointiperusteita, joita ovat muun muassa sukupuolten välinen tasa-arvo sekä taloudelliset, sosiaaliset ja sivistykselliset oikeudet. Tätä on täsmennetty asettamalla Turkin tarkistetussa liittymiskumppanuudessa ensisijaiseksi tavoitteeksi seuraava: ”Turkin on hyväksymiensä kansainvälisten ja eurooppalaisten oikeudellisten asiakirjojen mukaisesti taattava sekä lainsäädännössä että käytännössä kaikille yksilöille täysi oikeus nauttia ihmisoikeuksista ja perusvapauksista ilman syrjintää ja riippumatta kielestä, rodusta, ihonväristä, sukupuolesta, poliittisista mielipiteistä, uskonnosta tai vapaudesta.”

Jo vuoden 2002 määräaikaiskertomuksessa (1) komissio kiinnitti huomiota kunniamurhakysymykseen ja huomautti, että Turkissa kunniamurhiin voidaan soveltaa lievennettyjä tuomioita, joita voidaan lieventää entisestään, jos syytetty on alaikäinen.

Turkin parlamentin 19. kesäkuuta 2003 hyväksymään kuudenteen poliittisten uudistusten pakettiin sisältyy joitakin toimenpiteitä kunniamurhiin puuttumiseksi. Erityisesti rikoslain 453 §:ää on muutettu niin, että aviottomien lasten tappamisesta määrättävä vankeusrangaistus on nostettu aiemmasta 4—8 vuodesta 6—10 vuoteen. Rikoslain 462 §, jossa säädettiin tuomion lieventämisestä kunniamurhatapauksessa, on kumottu.

Komissio seuraa tilannetta jatkossakin tiiviisti, erityisesti näiden uusien säännösten täytäntöönpanon osalta.

(1) KOM(2002) 700 lopullinen.